US ‘jammer’ oor beperking van Afrikaans(Foto: Universiteit Stellenbosch/Facebook) Die Universiteit Stellenbosch (US) sê hy vra “onomwonde verskoning” aan alle studente in die koshuise Minerva en Irene wat deur praktyke gedurende die verwelkomingsweek in 2021 geraak is, en wat gevoel het hul menseregte en waardigheid is aangetas deurdat hulle nie toegelaat is om Afrikaans in ŉ sosiale konteks te praat nie. Dié verskoning volg nadat die Menseregtekommissie (MRK) vroeër bevind het dat die US wél studente se regte geskend het deur hulle te verbied om Afrikaans te praat. Die universiteit het Maandag aangedui dat daar wel aspekte in die MRK se verslag oor taal by die universiteit se koshuise gedurende die 2021-verwelkomingstydperk is waarop die US moontlik meer volledig sal wil reageer “en moontlik selfs wil betwis”. “Die universiteit beoog egter nie om die inwerkingstelling van die kern van die MRK se regstellende optrede en aanbeveling tot die datum wat die kommissie bepaal het (13 Mei 2023), te vertraag nie. “Die US herhaal ook sy vorige verklarings dat die soort optrede wat in die MRK se verslag uiteengesit is en wat die gebruik van Afrikaans in koshuise beperk het, verkeerd is en nooit moes gebeur het nie. Soos die MRK aangedui het, sou die universiteit se taalbeleid nie toegelaat het dat enige student verhoed word om die taal van hulle keuse in koshuise te praat nie.” Die universiteit sê hy win tans regsadvies in oor aspekte van die kommissie se verslag waarop hy meer volledig kommentaar sal wil lewer. “Die universiteit verwelkom egter die MRK se bevinding dat daar nie ‘’n flagrante en gekonsentreerde verbod op Afrikaans was wat deur ’n gesamentlike poging van die US en sekere individue in die bestuur aangevuur en gemotiveer is om Afrikaans by die US uit te roei nie’.” Die US sê hy sal voortgaan met sy opleiding aan studenteleiers oor die toepassing van die US se taalbeleid – soos ook deur die MRK vereis. “Ons bevestig terselfdertyd ons verbintenis tot ’n meertalige, multikulturele universiteit wat menseregte en waardigheid respekteer en waar al ons belanghebbers welkom voel.” DA verwelkom verskoning, maar… Die DA sê hy verwelkom die US se openbare en “ondubbelsinnige” verskoning aan studente, maar dat daar ook kennis geneem moet word van berigte dat dieselfde taalbeperkings glo tydens die 2023-verwelkomingstydperk herhaal is. “Terwyl ons die MRK-verslag as ’n baie betekenisvolle oorwinning vir taalregte beskou en die US se verskoning en onderneming verwelkom om hul foute reg te stel, moet daar kennis geneem word van die berigte dat ŉ soortgelyke verbod op Afrikaans weer tydens die 2023-verwelkomingstydperk opgeduik het,” het dr. Leon Schreiber, DA-LP en US-raadslid, gesê. “Die lakmoestoets van die universiteit se toewyding om nooit ’n herhaling van hierdie menseregteskendings toe te laat nie, sal sy vermoë wees om die daad by die woord te voeg. En sou sulke onaanvaarbare oortredings herhaal word, hoop ons ook dat dit nie nog ’n MRK-saak, en meer as twee jaar, sal neem vir die universiteit om op te tree teen enige persoon wat die gebruik van ’n inheemse taal probeer verbied nie.”